湖州李使君聞予遊廬山寄書云爲我一謝清絕
作者：陳舜俞
朝代：宋

paragraphs: 道微本一致，喧靜偶殊轍。
眷言朝廷士，何必山水悅。
李侯稟靈氣，家園鄰大別。
廬峰五千仞，曾上捫日月。
一隨青雲友，久仕金馬闕。
茲爲東南守，雙溪對寒潔。
因將洞庭客，寄使謝清絕。
想君惜不往，搔首厭符節。
澤民固重事，逸興聊可輟。
已告林屋天，金庭錫期耋。